  Туспуктэм: Григорий Фомин Майя Бывальцева Алнаш ёросысь школаын дышетскисьёс но ужасьёс «Удмурт Кенеш» огазеяськонлэн «Мынам ошмесо шаере» элькун акциез улсын 30-лэсь трос ошмесъёсты утялтӥзы ни. Эшшо та ужрад эскерон ужъёс но нуыны мылкыд сётӥз. Со сярысь «Удмурт Кенешлэн» Пичи кенешез азьын журналистъёслы огазеяськонлэн Алнаш ёросысь ёзэтэзлэн тӧроезлэн воштӥсез, Кузёбай шор ёзо кшолаысь удмурт кылъя дышетӥсь Марина Никонова вераз. « Котькуд школа бырйиз ошмесъёс, утялтӥзы котырзэ. <…> Тужгес но мактаськеме потэ Чем-Куюк школаысь ужен, малы ке шуоно соос исследовательской уж гожъязы. 26 ошмас шедьтӥллям, и со ошмесъёс, Кузьымгурт котырысь ошмесъёс, пыртэмын гугл-картае » Марина Никонова, «Удмурт Кенешлэн» Алнаш ёросысь ёзэтэзлэн тӧроезлэн воштӥсез Куд-ог ошмесъёслэн нимъёссы но вань. Соосты эскерон но туж тунсыко вылэм, та ласянь ужзэс азьланьтыны вераськизы. « Тани Кузёбайысь ми Опой ошмесмес утялтӥськом. Малы со озьы нимаське? Вашкала-вашкала дыръя ӵоаштскон ортчытӥллям, кин нырысь тубоз бызьыса гурезь вылэ. Нырысь луэм Опой нимо пиосмурт. Соин ик со гурезь нимаське Опойгурезь, нош гурезь выжыысь ошмас нимаське Опой ошмес » Марина Никонова, «Удмурт Кенешлэн» Алнаш ёросысь ёзэтэзлэн тӧроезлэн воштӥсез Марина Никоновалэн верамезъя, куд-огез ошмесъёс аналтэмын, силё пӧлы ышемын ни вылэм, но троссэгес ялан утялтыса возё. « Милемлы эшшо тунсыко потэ на ошмесъёсын герӟаськем сямъёс но йылолъёс, кудӥз ортчем ошмесъёс котырын. Вот со бордын ми ужаломы на. Али нырысетӥ вамышмы лэсьтэмын: ошмесъёс быръемын, котырыз утялтэмын, пиналъёслэсь тунсыкъяськонъёссэс ми тодӥмы, реклама лэсьтӥмы » Марина Никонова, «Удмурт Кенешлэн» Алнаш ёросысь ёзэтэзлэн тӧроезлэн воштӥсез Ватсалом, «Удмурт Кенеш» огазеяськонлэн «Мынам ошмесо шаере» элькун акциез оштолэзе кутскиз но куарусёнозь кыстӥськоз. Солэн ужпумъёсыз пӧлын ошмес котыръёсты утялтон, ошмесъёс сярысь ивортодэт люкан, котькуд муниципал кылдытэтъя ошмесъёслэсь лыдметсэс кылдытон, быгатэмъя вулэсь ӟечлыксэ эскерон. Та дырлы акци борды тросэз ёросъёс итӥськизы ни, соос пӧлын Глаз, Балезино, Кез, Пичи Пурга, Ува, Эгра, Якшур-Бӧдья, Яр но мукетъёсыз. Тегъёс: Удмуртия Алнаш ошмес утялтон-чебертон УдмуртКенеш школаос  